《秋日呈颜夷仲》
宋代·吕本中

老去身已衰，事过意愈懒。斯人未寂寞，吾此归亦晚。

疏篱带落叶，秋色忽已满。南窗可炙背，唤妇同茗盌。

旧读无新功，亦复费编纂。凝尘乱朱墨，妙句折编简。

往者荷蓧翁，实具世外眼。不能与之游，只有兴尽返。

曹南二三老，夙昔荷推挽。平生万卷书，未尽一日款。

微词绝端兆，自怪识者罕。愿闻片言佳，庶用收褊短。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。